[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.3.2007

COM(2007) 119 τελικό

2007/0043 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την θέσπιση του καταστατικού του Οργανισμού Εφοδιασμού της Ευρατόμ (υποβάλλεται από την Επιτροπή)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 54 της συνθήκης για την ίδρυση της Ευρωπαϊκής Κοινότητας Ατομικής Ενέργειας προβλέπει τη σύσταση του Οργανισμού Εφοδιασμού της Ευρατόμ (εφεξής ο «Οργανισμός») και ορίζει τα καθήκοντα και τις υποχρεώσεις του όσον αφορά την εξασφάλιση του τακτικού και δίκαιου εφοδιασμού των χρηστών της Ευρωπαϊκής Ένωσης σε πυρηνικά υλικά. Το καταστατικό του Οργανισμού χρονολογείται από το 1958 και το 1978 ο Οργανισμός εξέδωσε τις λογιστικές του οδηγίες.

Λαμβάνοντας υπόψη την αύξηση του αριθμού των κρατών μελών της Ευρωπαϊκής Ένωσης, την ανάγκη εφαρμογής σύγχρονων οικονομικών διατάξεων στον Οργανισμό, καθώς και την ανάγκη καθορισμού της έδρας του, πρέπει να θεσπιστεί νέο καταστατικό.

Το νέο καταστατικό περιλαμβάνει οικονομικές διατάξεις οι οποίες συνάδουν με τον γενικό δημοσιονομικό κανονισμό των Ευρωπαϊκων Κοινοτήτων. Παράλληλα, μαζί με το παρόν σχέδιο απόφασης υποβάλλεται προς έγκριση σχέδιο δημοσιονομικού κανονισμού του Συμβουλίου που εφαρμόζεται στον Οργανισμό, με βάση το άρθρο 183 της συνθήκης Ευρατόμ. Το κεφάλαιο του Οργανισμού και η δυνατότητα, που προβλέπεται στη συνθήκη Ευρατόμ, επιβολής ενός τέλους επί των συναλλαγών, διατηρούνται.

Το νέο καταστατικό του Οργανισμού είναι προσαρμοσμένο στα δεδομένα της διευρυμένης Ευρωπαϊκής Ένωσης. Ειδικότερα, το μέγεθος της Συμβουλευτικής Επιτροπής του Οργανισμού αλλάζει, προκειμένου να βελτιωθεί η λειτουργία και η αποτελεσματικότητά της.

Σε συμμόρφωση με τη διοικητική απόφαση να συγκεντρωθούν στο Λουξεμβούργο οι δραστηριότητες της Επιτροπής που αφορούν την εφαρμογή της συνθήκης Ευρατόμ, όλο το προσωπικό του Οργανισμού μεταφέρθηκε το 2004 από τις Βρυξέλλες στο Λουξεμβούργο. Το νέο καταστατικό ρυθμίζει την κατάσταση αυτή.

Η προτεινόμενη απόφαση του Συμβουλίου θα οδηγήσει σε μέτριες οικονομίες όσον αφορά τον κοινοτικό προϋπολογισμό, λόγω λιγότερων επιστροφών σε μέλη της Συμβουλευτικής Επιτροπής.

2007/0043 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την θέσπιση του καταστατικού του Οργανισμού Εφοδιασμού της Ευρατόμ (υποβάλλεται από την Επιτροπή)

ΤΟ ΣΥΜΒΟΥΛΙΟ ΤΗΣΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρου 54, δεύτερο εδάφιο,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Η Συνθήκη, στο κεφάλαιο VI, προβλέπει τη σύσταση του Οργανισμού Εφοδιασμού της Ευρατόμ (εφεξής ο «Οργανισμός») και ορίζει τα καθήκοντα και τις υποχρεώσεις του από πλευράς εξασφάλισης του τακτικού και δίκαιου εφοδιασμού των χρηστών της Ευρωπαϊκής Ένωσης σε πυρηνικά υλικά. Το καταστατικό του Οργανισμού εκδόθηκε στις 6 Νοεμβρίου 1958. Λαμβάνοντας υπόψη την αύξηση του αριθμού των κρατών μελών, την ανάγκη εφαρμογής σύγχρονων οικονομικών διατάξεων στον Οργανισμό, καθώς και την ανάγκη καθορισμού της έδρας του, το καταστατικό αυτό είναι χρειάζεται να αντικατασταθεί.

(2) Το νέο καταστατικό πρέπει να περιλαμβάνει οικονομικές διατάξεις που συνάδουν με τον γενικό δημοσιονομικό κανονισμό των Ευρωπαϊκών Κοινοτήτων. Συγχρόνως, εγκρίνεται ο νέος δημοσιονομικός κανονισμός που εφαρμόζεται στον Οργανισμό σύμφωνα με το άρθρο 183 της Συνθήκης, που συνάδει επίσης με τον κανονισμό (EΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[3]. Το κεφάλαιο του Οργανισμού και η δυνατότητα, που προβλέπεται από τη συνθήκη Ευρατόμ, να επιβάλλεται εισφορά στις συναλλαγές, πρέπει να διατηρηθούν.

(3) Το νέο καταστατικό του Οργανισμού πρέπει να προσαρμοστεί στις συνθήκες της διευρυμένης Ευρωπαϊκής Ένωσης. Ειδικότερα, το μέγεθος της Συμβουλευτικής Επιτροπής του Οργανισμού πρέπει να τροποποιηθεί, προκειμένου να βελτιωθεί η λειτουργία και η αποτελεσματικότητά της.

ΑΠΟΦΑΣΙΖΕΙ:

Άρθρο 1

Εγκρίνεται το καταστατικό του Οργανισμού Εφοδιασμού της Ευρατόμ, όπως εμφαίνεται στο παράρτημα.

Άρθρο 2

Το καταστατικό του Οργανισμού Εφοδιασμού της Ευρατόμ, της 6ης Νοεμβρίου 1958[4], καταργείται .

Άρθρο 3

Η παρούσα απόφαση αρχίζει να ισχύει την […] ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο καταστατικού του Οργανισμού Εφοδιασμού της Ευρατόμ

Κεφάλαιο 1 – Εσωτερική διάρθρωση και λειτουργία

Άρθρο 1 – Αντικείμενο και καθήκοντα

1. Ο Οργανισμός Εφοδιασμού της Ευρατόμ (εφεξής ο «Οργανισμός»):

α) ασκεί καθήκοντα βάσει των αρμοδιοτήτων που του παρέχονται από τη Συνθήκη·

β) ασκεί άλλα καθήκοντα που του ανατίθενται από την Επιτροπή.

2. Ο Οργανισμός δύναται επίσης να συστήσει απόθεμα πυρηνικών υλικών σύμφωνα με τη Συνθήκη.

Άρθρο 2 – Νομικό καθεστώς και έδρα

1. Ο Οργανισμός διαθέτει νομική προσωπικότητα σύμφωνα με το άρθρο 54 της Συνθήκης. Ο Οργανισμός έχει χαρακτήρα κοινής ωφελείας και επιδιώκει σκοπό μη κερδοσκοπικό.

2. Το Πρωτόκολλο περί προνομίων και ασυλιών των Ευρωπαϊκών Κοινοτήτων εφαρμόζεται στον Οργανισμό, στον Γενικό Διευθυντή του και στο προσωπικό του.

3. Ο Οργανισμός έχει την έδρα του σε έναν από τους τόπους όπου είναι εγκατεστημένες οι υπηρεσίες της Επιτροπής. Η Επιτροπή λαμβάνει σχετική απόφαση επί του θέματος.

4. Ο Οργανισμός δύναται με δική του πρωτοβουλία να λάβει οιαδήποτε περαιτέρω μέτρα που αφορούν την εσωτερική οργάνωσή του και τα οποία ενδέχεται να καταστούν απαραίτητα για την εκτέλεση των καθηκόντων του, τόσο εντός όσο και εκτός της Κοινότητας.

Άρθρο 3 – Καθήκοντα και εξουσίες του Γενικού Διευθυντή

1. Ο Γενικός Διευθυντής ορίζεται από την Επιτροπή.

2. Ο Γενικός Διευθυντής εκπροσωπεί τον Οργανισμό. Δύναται να εκχωρεί τις εξουσίες του σε άλλα πρόσωπα. Οι κανόνες για την εκχώρηση των εξουσιών του καθορίζονται στα εσωτερικά έγγραφα του Οργανισμού.

3. Ο Γενικός Διευθυντής είναι υπεύθυνος:

- για την άσκηση του αποκλειστικού δικαιώματος του Οργανισμού να συνάπτει συμβάσεις προμήθειας πυρηνικών υλικών και να ασκεί το δικαίωμα προαίρεσης·

- για την καθημερινή διοίκηση του Οργανισμού·

- για τη διαχείριση όλων των πόρων του Οργανισμού·

- για την κατάρτιση του σχεδίου προσωρινής κατάστασης εσόδων και εξόδων του Οργανισμού και την εκτέλεση του προϋπολογισμού του·

- για όλα τα θέματα προσωπικού.

4. Ο Γενικός Διευθυντής υποβάλλει, σε ετήσια βάση, στην Επιτροπή έκθεση που καλύπτει τις δραστηριότητες του Οργανισμού κατά το προηγούμενο έτος και πρόγραμμα εργασίας για το επόμενο έτος.

Άρθρο 4 – Γενικός Διευθυντής και προσωπικό

1. Ο Γενικός Διευθυντής και το προσωπικό του Οργανισμού είναι υπάλληλοι των Ευρωπαϊκών Κοινοτήτων, οι οποίοι υπόκεινται στον κανονισμό υπηρεσιακής κατάστασης των υπαλλήλων της Ευρωπαϊκής Κοινότητας και τους κανόνες που εκδίδονται από κοινού από τα όργανα των Ευρωπαϊκών Κοινοτήτων για την εφαρμογή του εν λόγω κανονισμού υπηρεσιακής κατάστασης. Η Επιτροπή διορίζει τους υπαλλήλους και καταβάλλει τους μισθούς τους.

2. Ο Γενικός Διευθυντής και το προσωπικό του Οργανισμού έχουν άδεια ασφαλείας, σύμφωνα με το άρθρο 194 της Συνθήκης, σχετικά με γεγονότα, πληροφορίες, γνώσεις, έγγραφα ή αντικείμενα που υπόκεινται σε σύστημα διαβάθμισης ασφαλείας, τα οποία περιέρχονται στην κατοχή τους ή τους γνωστοποιούνται.

Άρθρο 5 – Έλεγχος από την Επιτροπή

1. Ο Οργανισμός τελεί υπό τον έλεγχο της Επιτροπής, η οποία δύναται να εκδίδει οδηγίες προς αυτόν και έχει το δικαίωμα αρνησικυρίας επί των αποφάσεών του.

2. Το δικαίωμα αρνησικυρίας παύει να ισχύει μετά την παρέλευση δέκα εργάσιμων ημερών από την λήψη απόφασης του Οργανισμού, εκτός εάν κατά τη διάρκεια της περιόδου αυτής η Επιτροπή ή ο αντιπρόσωπός της εκφράσει επιφυλάξεις. Η Επιτροπή ή ο αντιπρόσωπός της είναι δυνατόν να παραιτηθούν από το δικαίωμα διατύπωσης τέτοιου είδους επιφύλαξης πριν από την παρέλευση της περιόδου αυτής.

3. Σε περίπτωση που η Επιτροπή ή ο αντιπρόσωπός της διατυπώσει επιφυλάξεις κατά τη διάρκεια της ανωτέρω προβλεπόμενης περιόδου, η Επιτροπή υιοθετεί οριστική θέση το αργότερο εντός δέκα εργάσιμων ημερών από την ημερομηνία κατά την οποία διατυπώθηκε η επιφύλαξη.

4. Οι διατάξεις του παρόντος άρθρου δεν θίγουν, κατ’ ουδένα τρόπο, την εφαρμογή του άρθρου 53 της Συνθήκης.

5. Οιαδήποτε πράξη του Οργανισμού που αναφέρεται στο άρθρο 53 της Συνθήκης μπορεί να παραπέμπεται στην Επιτροπή από το θιγόμενο μέρος εντός δέκα εργάσιμων ημερών από τη λήψη της κοινοποίησης ή, εφόσον δεν έχει υπάρξει κοινοποίηση, εντός δέκα εργάσιμων ημερών από τη δημοσίευση. Σε περίπτωση απουσίας κοινοποίησης και δημοσίευσης, η προθεσμία αρχίζει να ισχύει από την ημέρα κατά την οποία το θιγόμενο μέρος λαμβάνει γνώση της πράξης.

Κεφάλαιο 2 – Οικονομικές διατάξεις

Άρθρο 6 – Οικονομική οργάνωση

1. Ο Οργανισμός διαθέτει οικονομική αυτονομία. Λειτουργεί σύμφωνα με τους εμπορικούς κανόνες που ισχύουν στο πεδίο αρμοδιότητας του Οργανισμού.

2. Ο Οργανισμός έχει ανά πάσα στιγμή το δικαίωμα να μεταφέρει τα περιουσιακά στοιχεία τα οποία κατέχει σε ευρώ σε άλλο νόμισμα, προκειμένου να διενεργήσει χρηματοοικονομικές ή εμπορικές συναλλαγές που είναι σύμφωνες με τους στόχους που ορίζονται από την Συνθήκη και συνάδουν με το καταστατικό.

Ο Οργανισμός αποφεύγει, στο μέτρο του δυνατού, τέτοιου είδους μεταφορές, εφόσον κατέχει μετρητά ή ρευστοποιήσιμα στοιχεία στο νόμισμα που απαιτείται για τη συναλλαγή.

Ο Οργανισμός δύναται να προβαίνει σε χρηματοοικονομικές πράξεις που έχουν σχέση με την επίτευξη των στόχων του, χρησιμοποιώντας κεφάλαια τα οποία δεν χρειάζεται άμεσα για να ανταπεξέλθει στις υποχρεώσεις του.

3. Ο Οργανισμός εξουσιοδοτείται να συνάπτει, εκ μέρους της Ευρωπαϊκής Κοινότητας Ατομικής Ενέργειας και εντός των ορίων που ορίζει το Συμβούλιο, δάνεια, το προϊόν των οποίων διατίθεται για την εκπλήρωση των καθηκόντων του.

4. Οι υποχρεώσεις τις οποίες αναλαμβάνει ο Οργανισμός σύμφωνα με το παρόν καταστατικό τυγχάνουν της εγγύησης της Ευρωπαϊκής Κοινότητας Ατομικής Ενέργειας.

Άρθρο 7 – Έσοδα και δαπάνες

1. Για κάθε οικονομικό έτος καταρτίζονται προβλέψεις όλων των εσόδων και δαπανών του Οργανισμού και εμφανίζονται στον προϋπολογισμό του. Το οικονομικό έτος αντιστοιχεί στο ημερολογιακό.

2. Τα έσοδα και οι δαπάνες που εμφανίζονται στον προϋπολογισμό είναι ισοσκελισμένα.

3. Τα έσοδα του Οργανισμού προέρχονται από συνεισφορά της Κοινότητας, από τραπεζικούς τόκους και προσόδους από τα κεφάλαιά του και τις τοποθετήσεις σε τράπεζες και, εφόσον είναι αναγκαίο, ένα τέλος που προβλέπεται στο άρθρο 54 της Συνθήκης και από δανειοληψία.

4. Οι δαπάνες του Οργανισμού αφορούν τις διοικητικές δαπάνες του προσωπικού του και της Συμβουλευτικής Επιτροπής, καθώς και δαπάνες που απορρέουν από συμβάσεις που έχουν συναφθεί με τρίτους.

5. Ο Γενικός Διευθυντής υποβάλλει κάθε χρόνο προσωρινή κατάσταση των εσόδων και δαπανών του Οργανισμού για το επόμενο οικονομικό έτος. Η εν λόγω κατάσταση, η οποία περιλαμβάνει σχέδιο πίνακα προσωπικού, υποβάλλεται στην Επιτροπή μέχρι τις 31 Μαρτίου, το αργότερο, αφού ληφθεί η γνώμη της Συμβουλευτικής Επιτροπής.

6. Βάσει της προσωρινής κατάστασης, η Επιτροπή εγγράφει στο προσχέδιο γενικού προϋπολογισμού της Ευρωπαϊκής Ένωσης τις προβλέψεις τις οποίες θεωρεί αναγκαίες για τον πίνακα προσωπικού και το ποσό της επιχορήγησης που πρέπει να επιβαρύνει τον γενικό προϋπολογισμό.

7. Στο πλαίσιο της διαδικασίας του προϋπολογισμού, η αρμόδια για τον προϋπολογισμό αρχή εγκρίνει τις πιστώσεις για την επιχορήγηση του Οργανισμού και τον πίνακα προσωπικού για τον Οργανισμό, που εμφαίνεται χωριστά στον πίνακα προσωπικού της Επιτροπής.

8. Ο προϋπολογισμός εγκρίνεται από την Επιτροπή. Καθίσταται οριστικός μετά την τελική έγκριση του γενικού προϋπολογισμού της Ευρωπαϊκής Ένωσης. Εφόσον είναι αναγκαίο, προσαρμόζεται αναλόγως. Ο προϋπολογισμός του Οργανισμού δημοσιεύεται στον δικτυακό του τόπο.

9. Οιαδήποτε τροποποίηση του πίνακα προσωπικού και του προϋπολογισμού του Οργανισμού υπόκειται σε τροποποιητικό προϋπολογισμό που εγκρίνεται με την ίδια διαδικασία όπως και ο αρχικός προϋπολογισμός. Οι τροποποιήσεις του πίνακα προσωπικού υποβάλλονται στην αρμόδια για τον προϋπολογισμό αρχή. Οι τροποποιητικοί προϋπολογισμοί υποβάλλονται προς ενημέρωση στο Ευρωπαϊκό Κοινοβούλιο και στο Συμβούλιο.

Άρθρο 8 – Εκτέλεση του προϋπολογισμού, δημοσιονομικός έλεγχος και δημοσιονομικοί κανόνες

1. Ο Γενικός Διευθυντής εκτελεί τον προϋπολογισμό του Οργανισμού.

2. Με την ολοκλήρωση κάθε οικονομικού έτους, ο υπόλογος του Οργανισμού διαβιβάζει τους προσωρινούς λογαριασμούς του Οργανισμού:

α) στον υπόλογο της Επιτροπής, το αργότερο την 1η Μαρτίου, για τους σκοπούς της ενοποίησης, και

β) στο Ελεγκτικό Συνέδριο, το αργότερο μέχρι τις 31 Μαρτίου μετά το τέλος κάθε οικονομικού έτους.

3. Μετά την παραλαβή των παρατηρήσεων του Ελεγκτικού Συνεδρίου για τους προσωρινούς λογαριασμούς του Οργανισμού, ο Γενικός Διευθυντής καταρτίζει τους οριστικούς λογαριασμούς του Οργανισμού, με δική του ευθύνη, και τους υποβάλλει για γνωμοδότηση στη Συμβουλευτική Επιτροπή.

4. Η Συμβουλευτική Επιτροπή του Οργανισμού διατυπώνει γνώμη για τους οριστικούς λογαριασμούς του Οργανισμού.

5. Το αργότερο την 1η Ιουλίου μετά το πέρας του οικονομικού έτους, ο Γενικός Διευθυντής διαβιβάζει τους οριστικούς λογαριασμούς, συνοδευόμενους από την γνώμη της Συμβουλευτικής Επιτροπής, στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο.

6. Οι οριστικοί λογαριασμοί δημοσιεύονται στον δικτυακό τόπο του Οργανισμού.

7. Ο Γενικός Διευθυντής του Οργανισμού διαβιβάζει στο Ελεγκτικό Συνέδριο απάντηση στις παρατηρήσεις του Ελεγκτικού Συνεδρίου, το αργότερο μέχρι τις 30 Σεπτεμβρίου.

8. Ο Γενικός Διευθυντής υποβάλλει στο Ευρωπαϊκό Κοινοβούλιο, κατόπιν αιτήσεως του τελευταίου, οιαδήποτε αναγκαία πληροφορία για την ομαλή εφαρμογή της διαδικασίας απαλλαγής για το υπό εξέταση οικονομικό έτος.

9. Το Ευρωπαϊκό Κοινοβούλιο χορηγεί, μετά από σύσταση του Συμβουλίου με ειδική πλειοψηφία, πριν από τις 30 Απριλίου του έτους N + 2, απαλλαγή στον Γενικό Διευθυντή ως προς την εκτέλεση του προϋπολογισμού για το έτος N.

10. Ο δημοσιονομικός κανονισμός που εφαρμόζεται στον Οργανισμό εκδίδεται σύμφωνα με το άρθρο 183 της Συνθήκης.

Άρθρο 9 - Κεφάλαιο

1. Το κεφάλαιο του Οργανισμού ανέρχεται σε 5 824 000 ευρώ.

2. Το κεφάλαιο κατανέμεται ως ακολούθως:

Βέλγιο | ΕΥΡΩ | 192 000 |

Βουλγαρία | ΕΥΡΩ | 96 000 |

Τσεχική Δημοκρατία | ΕΥΡΩ | 192 000 |

Δανία | ΕΥΡΩ | 96 000 |

Γερμανία | ΕΥΡΩ | 672 000 |

Εσθονία | ΕΥΡΩ | 32 000 |

Ελλάδα | ΕΥΡΩ | 192 000 |

Ισπανία | ΕΥΡΩ | 416 000 |

Γαλλία | ΕΥΡΩ | 672 000 |

Ιρλανδία | ΕΥΡΩ | 32 000 |

Ιταλία | ΕΥΡΩ | 672 000 |

Κύπρος | ΕΥΡΩ | 32 000 |

Λετονία | ΕΥΡΩ | 32 000 |

Λιθουανία | ΕΥΡΩ | 32 000 |

Λουξεμβούργο | ΕΥΡΩ | - |

Ουγγαρία | ΕΥΡΩ | 192.000 |

Μάλτα | ΕΥΡΩ | - |

Κάτω Χώρες | ΕΥΡΩ | 192 000 |

Αυστρία | ΕΥΡΩ | 96 000 |

Πολωνία | ΕΥΡΩ | 416 000 |

Πορτογαλία | ΕΥΡΩ | 192 000 |

Ρουμανία | ΕΥΡΩ | 288 000 |

Σλοβενία | ΕΥΡΩ | 32 000 |

Σλοβακία | ΕΥΡΩ | 96 000 |

Φινλανδία | ΕΥΡΩ | 96 000 |

Σουηδία | ΕΥΡΩ | 192 000 |

Ηνωμένο Βασίλειο | ΕΥΡΩ | 672 000 |

3. Ποσοστό 10% του κεφαλαίου καταβάλλεται κατά τη στιγμή της προσχώρησης ενός κράτους μέλους στην Κοινότητα. Επιπλέον, είναι δυνατόν να ζητηθεί η κάλυψη περαιτέρω τμημάτων του κεφαλαίου με απόφαση του Συμβουλίου, η οποία λαμβάνεται με ειδική πλειοψηφία μετά από πρόταση της Επιτροπής. Το ποσό για το επόμενο τμήμα που πρέπει να καλυφθεί καταβάλλεται στον Οργανισμό εντός 30 ημερών από την λήψη της σχετικής απόφασης.

4. Η συμμετοχή στο κεφάλαιο δεν παρέχει δικαίωμα για μερίσματα ή τόκους. Παρέχει δικαίωμα για επιστροφή του ονομαστικού ποσού των καταβληθέντων τμημάτων του κεφαλαίου μόνο σε περίπτωση διάλυσης του Οργανισμού.

5. Κάθε καταβολή κεφαλαίου διενεργείται σε ευρώ.

Άρθρο 10 - Τέλη

1. Ο Οργανισμός δύναται, σύμφωνα με το άρθρο 54 της Συνθήκης, να εισπράττει τέλος επί των συναλλαγών στις οποίες παρεμβαίνει ο Οργανισμός κατά την άσκηση του δικαιώματος προαιρέσεως ή του αποκλειστικού του δικαιώματος να συνάπτει συμβάσεις προμηθειών. Οι πρόσοδοι από την επιβολή των τελών αυτών χρησιμοποιούνται αποκλειστικά για την κάλυψη των εξόδων λειτουργίας του.

Οι διατάξεις που αφορούν το τέλος αυτό διευκρινίζονται σε σχετική απόφαση εφαρμογής.

Κεφάλαιο 3 – Συμβουλευτική Επιτροπή

Άρθρο 11 – Σύνθεση της Συμβουλευτικής Επιτροπής

1. Η Συμβουλευτική Επιτροπή (εφεξής η «επιτροπή») αποτελείται από ένα μέλος για κάθε κράτος μέλος χωρίς δραστηριότητες του κύκλου του πυρηνικού καυσίμου και από δύο μέλη για κάθε κράτος μέλος με δραστηριότητες του κύκλου του πυρηνικού καυσίμου. Ωστόσο, κάποιο κράτος μέλος δύναται να επιλέξει να μη συμμετάσχει στην επιτροπή αυτή. Κάθε μέλος μπορεί να έχει αναπληρωματικό μέλος με δικαίωμα συμμετοχής στις συνεδριάσεις της επιτροπής παράλληλα με το τακτικό μέλος, αλλά χωρίς δικαίωμα ψήφου εάν το τακτικό μέλος είναι επίσης παρόν. Εάν κάποιο μέλος παραιτηθεί ή αδυνατεί να εκτελέσει τα καθήκοντά του/της, ορίζεται διάδοχος για το υπόλοιπο της θητείας.

Τα μέλη της επιτροπής και τα αναπληρωματικά τους μέλη διορίζονται από τα αντίστοιχα κράτη μέλη, βάσει της πείρας και της εμπειρογνωμοσύνης τους στο πεδίο του κύκλου του πυρηνικού καυσίμου ή της πυρηνικής ηλεκτροπαραγωγής. Η διάρκεια της θητείας είναι τριετής και δύναται να ανανεωθεί άπαξ.

Άρθρο 12 – Προεδρία της Επιτροπής

1. Η επιτροπή εκλέγει μεταξύ των μελών της έναν πρόεδρο και δύο αντιπροέδρους. Οι εκτελεστικοί αυτοί αξιωματούχοι αντιπροσωπεύουν διαφορετικές πλευρές του κλάδου, τόσο τους παραγωγούς όσο και τους χρήστες. Ο αρχαιότερος από τους δύο αντιπροέδρους αντικαθιστά τον πρόεδρο, εάν αυτός αδυνατεί να εκπληρώσει τα καθήκοντά του.

2. Η θητεία του προέδρου και των αντιπροέδρων είναι τριετής. Δεν είναι ανανεώσιμη και η προεδρία εναλλάσσεται μεταξύ των διαφόρων πλευρών του κλάδου. Η εντολή του προέδρου ή οιουδήποτε των αντιπροέδρων παύει να ισχύει αυτόματα, εφόσον λήξει η θητεία τους ως μελών της επιτροπής και δεν ανανεωθεί.

Άρθρο 13 - Αρμοδιότητες της επιτροπής

1. Η επιτροπή επικουρεί τον Οργανισμό στην εκπλήρωση των καθηκόντων του, γνωμοδοτώντας και παρέχοντας πληροφορίες. Ενεργεί ως σύνδεσμος μεταξύ του Οργανισμού, αφενός, και των παραγωγών και των χρηστών στον κλάδο της πυρηνικής ενέργειας, αφετέρου.

2. Είναι δυνατό να ζητηθεί η γνώμη της επιτροπής επί παντός θέματος που εμπίπτει στην αρμοδιότητα του Οργανισμού, σε ρηματική μορφή κατά τις συνεδριάσεις ή σε γραπτή μορφή μεταξύ των συνεδριάσεων αυτών. Η Επιτροπή μπορεί επίσης να γνωμοδοτεί επί τέτοιου είδους θεμάτων με πρωτοβουλία τουλάχιστον του ενός τρίτου των μελών της.

3. Η γνώμη της επιτροπής ζητείται προτού ληφθεί απόφαση από τον Γενικό Διευθυντή επί των κατωτέρω θεμάτων:

(α) τους κανόνες για την αντιπαράθεση μεταξύ προσφοράς και ζήτησης (άρθρο 60 έκτο εδάφιο της Συνθήκης)·

(β) το κεφάλαιο του Οργανισμού, είτε πρόκειται για αύξηση είτε για μείωση του κεφαλαίου ή για νέα κάλυψη επί του εγγεγραμμένου κεφαλαίου (άρθρο 54 τέταρτο εδάφιο της Συνθήκης)·

(γ) την επιβολή εισφοράς επί του όγκου των συναλλαγών για την κάλυψη των εξόδων λειτουργίαs του Οργανισμού (άρθρο 54 πέμπτο εδάφιο της Συνθήκης)·

(δ) τους όρους για την σύσταση από τον Οργανισμό εμπορικών αποθεμάτων (άρθρο 72 πρώτο εδάφιο της Συνθήκης)·

(ε) τον δημοσιονομικό κανονισμό για τον ετήσιο προϋπολογισμό, τους λογαριασμούς, την έκθεση της αγοράς και το πρόγραμμα εργασίας του Οργανισμού.

4. Ο Γενικός Διευθυντής δύναται, εφόσον είναι αναγκαίο, να θέσει ένα χρονικό όριο για την υποβολή της γνώμης της επιτροπής. Το χρονικό αυτό όριο δεν μπορεί να είναι κατώτερο του ενός μηνός από την ημερομηνία κατά την οποία απεστάλη ανακοίνωση προς τον σκοπό αυτό στα μέλη της επιτροπής.

5. Εάν δεν είναι δυνατή η γνωμοδότηση της επιτροπής εντός της ανωτέρω προθεσμίας, ο Γενικός Διευθυντής δύναται να λάβει την απόφαση.

6. Οι αποφάσεις που εμπίπτουν στην αρμοδιότητα του Γενικού Διευθυντή και σχετίζονται με θέματα που αποτελούν αντικείμενο του παρόντος άρθρου δεν μπορούν να ληφθούν προτού παρέλθει διάστημα δέκα εργάσιμων ημερών από την ημερομηνία γνωμοδότησης της Επιτροπής, εφόσον οι εν λόγω αποφάσεις αποκλίνουν από την γνώμη αυτή.

7. Η επιτροπή θεσπίζει τον εσωτερικό της κανονισμό για όλα τα θέματα τα οποία δεν ρυθμίζονται από το παρόν καταστατικό.

Άρθρο 14 – Συνεδριάσεις της επιτροπής

1. Η επιτροπή συνεδριάζει στην έδρα του Οργανισμού:

(α) κανονικά δύο φορές κατ’ έτος·

(β) κατόπιν αιτήσεως του Γενικού Διευθυντή του Οργανισμού·

(γ) κατόπιν γραπτού αιτήματος του ενός τρίτου τουλάχιστον των μελών της επιτροπής, όπου διευκρινίζονται τα θέματα που πρόκειται να συμπεριληφθούν στην ημερήσια διάταξη.

2. Στις συνεδριάσεις της επιτροπής απαιτείται απαρτία που αντιστοιχεί στην πλειοψηφία των μελών της. Οι γνώμες εκδίδονται με πλειοψηφία των παρόντων ή αντιπροσωπευόμενων μελών.

3. Κάθε μέλος της επιτροπής διαθέτει μία ψήφο. Σε περίπτωση κωλύματος τακτικού μέλους και του αναπληρωματικού του μέλους, το τακτικό μέλος μπορεί να μεταβιβάσει το δικαίωμα ψήφου του σε άλλο μέλος με γραπτή εξουσιοδότηση. Κάθε μέλος μπορεί να λάβει εξουσιοδότηση από ένα και μόνον άλλο μέλος.

4. Ο Γενικός Διευθυντής, ή το πρόσωπο που έχει οριστεί να τον/την αντιπροσωπεύσει, παρευρίσκεται στις συνεδριάσεις της επιτροπής χωρίς δικαίωμα ψήφου. Άλλα πρόσωπα που δεν ανήκουν στο προσωπικό του Οργανισμού δύνανται να συμμετέχουν στις συνεδριάσεις μόνον με τη συναίνεση όλων των παρόντων μελών και με την τήρηση της υποχρέωσης που προβλέπεται στην παράγραφο 5 του παρόντος άρθρου.

5. Τα μέλη της επιτροπής δεσμεύονται για την τήρηση του απορρήτου σύμφωνα με το άρθρο 194 της Συνθήκης σε σχέση με όλα τα γεγονότα, τις πληροφορίες, τις γνωστοποιήσεις ή τα έγγραφα που υπόκεινται σε διαβάθμιση ασφαλείας και τα οποία περιέχονται στην κατοχή τους ή τους ανακοινώνονται υπό την ιδιότητά τους ως μελών της επιτροπής.

6. Η γραμματειακή υποστήριξη της επιτροπής παρέχεται από τον Οργανισμό.

7. Ο Οργανισμός επιστρέφει τα έξοδα ταξιδίου ενός μέλους της επιτροπής.

Τελικές διατάξεις

Άρθρο 15 – Νομική ικανότητα του Οργανισμού

Ο Οργανισμός απολαύει σε όλα τα κράτη μέλη της ευρύτερης νομικής ικανότητας που αναγνωρίζεται σε νομικά πρόσωπα βάσει της νομοθεσίας. Δύναται, ειδικότερα, να αποκτά ή να διαθέτει κινητή και ακίνητη περιουσία και να παρίσταται ενώπιον του δικαστηρίου.

[1] ΕΕ C […], σ. […].

[2] ΕΕ C […], σ. […].

[3] ΕΕ L 248 της 16.9.2002, σ. 1.

[4] ΕΕ 27 της 6.12.1958, σ. 534-540.